เชื่อมั่นครัวเรือนสิ้นปีพลิกวูบ
กสิกรฯ ชี้ดัชนีเดือนธ.ค.สะท้อนคนกังวลค่าใช้จ่ายสิ้นปี ช็อปช่วยชาติหนุนบริโภค
17 ม.ค. 2560

กสิกรฯ ชี้ดัชนีเดือนธ.ค.สะท้อนคนกังวลค่าใช้จ่ายสิ้นปี ช็อปช่วยชาติหนุนบริโภค
กสิกรฯ เผยดัชนีเชื่อมั่นครัวเรือนเดือน ธ.ค. พลิกวูบ กังวลค่าใช้จ่ายสิ้นปีที่สูง คาดต้นปีครัวเรือนยังใช้จ่ายทรงตัว
ศูนย์วิจัยกสิกรไทยเผยดัชนีภาวะเศรษฐกิจของครัวเรือน (KR-ECI) เดือน ธ.ค. 2559 ปรับตัวลดลงมาอยู่ที่ระดับ 44.3 จากเดิมที่ระดับ 44.9 ในเดือน พ.ย. 2559 สะท้อนว่าครัวเรือนยังไม่คลายความกังวลต่อภาวะการครองชีพ โดยเดือน ธ.ค. ครัวเรือนมีความกังวลมากขึ้นในประเด็นเรื่องค่าใช้จ่าย (ไม่รวมหนี้) ส่วนหนึ่งเป็นผลจากปัจจัยทางฤดูกาลที่ในช่วงเดือน ธ.ค. จะมีรายจ่ายสูงกว่าช่วงเวลาอื่นๆ 
อย่างไรก็ตาม ครัวเรือนเริ่มกังวลมากขึ้นต่อภาวะการมีงานทำ สะท้อนจากดัชนีองค์ประกอบที่แสดงมุมมองต่อภาวะการมีงานทำลดลงเล็กน้อยจากระดับ 48.7 ในเดือน พ.ย. 2559 มาสู่ระดับ 48.5 ในเดือน ธ.ค. 2559 จากเศรษฐกิจไทยที่ยังไม่ฟื้นตัวเต็มที่ สอดคล้องกับตัวเลขการว่างงานที่เพิ่มขึ้นจาก 2.55 แสนคน ในเดือน ธ.ค. 2558 มาอยู่ที่ 3.03 แสนคน ในเดือน ธ.ค. 2559 
นอกจากนี้ ครัวเรือนที่มีฐานเงินได้อยู่ในเกณฑ์เสียภาษีมากกว่าครึ่ง คือราว 54% ขานรับมาตรการช็อปช่วยชาติ ช่วยให้การบริโภคภาคเอกชนปรับตัวดีขึ้นในช่วงเดือนสุดท้ายของปีก่อน สินค้าส่วนใหญ่ที่ซื้อ 27.3% อยู่ในหมวดอาหารและเครื่องดื่ม
สำหรับดัชนีสะท้อนมุมมองคาดการณ์ 3 เดือนข้างหน้า (3-month Expected KR-ECI) ยังคงทรงตัวที่ระดับ 45.6 ต่อเนื่องเป็นเดือนที่สอง สะท้อนว่าครัวเรือนยังไม่เปลี่ยนแปลงความเชื่อมั่นต่อเศรษฐกิจไทยในระยะข้างหน้า น่าจะส่งผลให้การบริโภคของภาคเอกชนช่วงไตรมาสี่แรกปีนี้ ยังขยายตัวเป็นบวกได้แม้จะแผ่วลงจากไตรมาสก่อนหน้าก็ตาม
ขณะที่ครัวเรือนมีมุมมองดีขึ้นต่อประเด็นค่าใช้จ่ายจากการเร่งซื้อสินค้าและได้ลดภาระภาษีเงินได้ตามมาตรการกระตุ้นเศรษฐกิจของภาครัฐ รวมถึงประเด็นภาระหนี้สิน เพราะได้รับโบนัสที่เป็นเงินก้อนมาใช้หนี้ โดยเฉพาะหนี้ที่อยู่อาศัยช่วยชดเชยความกังวลของครัวเรือนที่มากขึ้น เรื่องสถานการณ์ราคาสินค้าและภาวะการมีงานทำ 
อย่างไรก็ตาม ในส่วนความเชื่อมั่นของครัวเรือนต้นปี 2560 คาดว่าจะอยู่ระดับใกล้เคียงกับเดือน ธ.ค. 2559 จากค่าใช้จ่าย (ไม่รวมหนี้สิน) ของครัวเรือนลดลงไม่มากนัก แม้จะมีการเร่งใช้จ่ายไปก่อนหน้า โดยต้องติดตามสถานการณ์การใช้จ่ายที่อาจจะสูงต่อเนื่องจากเดือนก่อน เนื่องจากเข้าสู่ช่วงเทศกาลตรุษจีนที่ครัวเรือนเชื้อสายจีนจะซื้อหาสินค้ามาประกอบพิธีไหว้ รวมถึงสถานการณ์ทางด้านราคาสินค้าที่น่าปรับตัวเพิ่มขึ้นตามราคาพลังงานที่สูงขึ้นและการปรับขึ้นค่าจ้างขั้นต่ำ รวมถึงสถานการณ์น้ำท่วมหลายพื้นที่ในภาคใต้  ซึ่งอาจส่งผลต่อความเชื่อมั่นครัวเรือนในระยะข้างหน้า